Tove Videbæk (KRF), 2002-05-24:
Det er et meget sympatisk forslag, SF her er kommet med, om sikring af byggeri af 2.000 ungdomsboliger i København, Århus, Odense, Aalborg, og der er virkelig brug for, at der bliver skaffet flere boliger.
Det ville være super, hvis det kunne klares via dette forslag, men det tvivler vi lidt på.
Dels bryder vi os ikke så meget om at binde kommunerne fast i sådan en sag, dels er vi vi lidt ambivalente over for det med den fulde statsrefusion.
Kristeligt Folkeparti har tidligere stemt for og været involveret i en del forslag, som vi tror på tilsammen kan bidrage til en løsning af problemerne på det her område.
Der er bl.a. L 48, som har været en del omtalt her i dag, som drejer sig om skattefradrag ved udlejning af private værelser.
Således kan private boligejere få et fradrag på 24.000 kr. ved udlejning af værelser, og derved skulle boligejere, som ikke nødvendigvis bruger alle værelser i deres hus eller lejlighed, have et større incitament til at leje værelser ud.
dette forslag, fordi vi mener, at også det kan være med til at skaffe en del værelser til udlejning.
Derudover er der i øjeblikket forslag på vej om etablering af taglejligheder, og det alene i København vil kunne skaffe 4.000 boliger, som jo så vil tømme nogle andre boliger, når folk flytter ind i de her taglejligheder, for jeg er godt klar over, at der nok ikke bliver ungdomsboliger i taglejlighederne. Også på det kommunale område er der taget initiativer, idet man via L 29 har nedsat grundkapitalen, som kræves ved opførelse af alment boligbyggeri, fra 14 pct. til 7 pct.
I denne forbindelse er der en lille ting, som jeg på det seneste er blevet gjort bekendt med, og som jeg ikke vil undlade at nævne her.
Det drejer sig om, at der i nogle større byer står rigtig mange private udlejningsboliger tomme, mens der er lange ventelister til de almene boliger.
Der er p.t. en lille undersøgelse i gang vedrørende, hvor mange det helt konkret drejer sig om.
Problemet med de tomme lejligheder skyldes til dels - siges det - at der er kommunal garanti for indskuddene i en lejlighed i alment byggeri, og det er der ikke til boliger i privat byggeri.
Det synes jeg da virker utrolig skævt, og jeg vil gerne spørge ministeren, om ministeren er opmærksom på det og eventuelt har intention om at rette op på det med en garanti af indskud til lejligheder, så vi kan få taget mange af de tomme lejligheder i det private byggeri i brug.
Vedrørende ungdomsboliger har regeringen bebudet, at man vil afsætte midler til at styrke etablering af netop ungdomsboliger og også bygge nye.
Der skal bygges flere boliger i Danmark både af kommuner, af almene selskaber, af pensionskasser og af private udlejere, der skal bygges både til unge, til ældre og familier, og boligerne skal være både billigere og i en stadig bedre kvalitet.
For øvrigt er der en række undersøgelser, der tyder på, at man i f.eks. Sverige kan bygge billigere med lige så god kvalitet, og det må vi da have tjekket efter og lære noget af.
Derudover må jeg sige, at vi simpelt hen skal have optimismen på boligområdet tilbage igen, for flere boliger skal vi have - også til de unge.
Men det foreliggende forslag tror vi ikke kan bruges til at løse det problem.